**Tudalen 298**

**Cofnodion cyfarfod y Cyngor Cymuned a gynhaliwyd yn y Ganolfan Gymuned ar 28 Mai, 2025.**

**YN BRESENNOL** – Y Cynghorwyr Andy Mitchelmore (Cadeirydd), Iona Pierce, Paul Evans, Huw Jones, Kevin Shenton, Bryan Jones, Ian Jones a David Taylor ynghyd â’r Clerc (John Roberts).

**1. YMDDIHEURIADAU** – ni chafwyd unrhyw ymddiheuriadau. **2.** **DATGAN BUDDIANNAU** – nid oedd buddiannau i’w datgan.

**3**. **PENODI CADEIRYDD AC IS-GADEIRYDD AR GYFER 2025/2026 –**

**Penderfynwyd** penodi’r Cynghorydd Andrew Mitchelmore yn Gadeirydd a’r Cynghorydd Ian Jones yn Is-gadeirydd ar gyfer 2025/2026

**4.COFNODION** – Cyflwynwyd cofnodion y cyfarfod a gynhaliwyd ar 30 Ebrill, 2025 a chadarnhawyd eu bod yn gywir.

**MATERION YN CODI O’R COFNODION**

**5. Symiau Gohiriedig Sir Ddinbych, gwerth £11,370.95 i wella mannau agored a safleoedd chwarae yn ardal Llangynhafal –** Dywedodd y Cynghorydd Andrew Mitchelmore ei fod wrthi’n holi contractwyr a oedd yn arbenigo mewn cyfarpar chwarae awyr agored, i ofyn am amcangyfrifon, ac y byddai’n adrodd yn ôl maes o law.

**6. Cae chwarae posibl yn Hendrerwydd** – roedd Clwb Pêl-droed Llangynhafal wedi anfon cais i Gyngor Sir Ddinbych am gymorth grant tuag at y gost o sefydlu’r cae etc ac roeddent yn aros am ateb.

**7.** **Gosod plac yn Hendrerwydd i nodi lleoliad Hendrerwydd Uchaf (ffermdy o’r unfed ganrif ar bymtheg) a gafodd ei symud i Amgueddfa Sain Ffagan, Caerdydd** - Dywedodd y Cynghorydd Iona Pierce fod y plac wedi’i ddanfon ac roedd yn barod i’w osod yn Hendrerwydd.

Byddai angen ei osod ar blinth/biler addas a chytunwyd i gynnal cyfarfod safle i benderfynu ar yr union leoliad a’r trefniadau i osod y plac.

**8. Gardd y Gymuned ym Maes Hafal, Gellifor, biniau gwyrdd ar gyfer gwastraff**  **o’r ardd** -roedd Gwasanaethau Tai a Chymuned Sir Ddinbych yn parhau i ystyried y mater.

**Tudalen 299**

**9. Meinciau yn y gymuned** – roedd y Cynghorydd Paul Evans wrthi’n trefnu i ymgymryd â’r gwaith ar safle’r fainc yn Comins ac roedd yn gobeithio cwblhau’r gwaith cyn bo hir.

Roedd y rhan fwyaf o’r meinciau yn y gymuned yn awr wedi’u trwsio neu eu hailbeintio ond roedd angen rhoi farnais ar un neu ddwy. Cytunodd y Cynghorydd Kevin Shenton i gynnal arolwg yn y cyswllt hwn a chysylltu â chontractiwr i ymgymryd â’r gwaith.

**10. Materion priffyrdd** – **(i) Cyflwr gwael y ffyrdd** – o ran y ffordd y tu allan i Ysgol Gellifor, cytunwyd i ofyn i’r Adran Briffyrdd ailbeintio’r arwydd ARAF ar wyneb y ffyrdd a oedd yn arwain i’r ysgol. Yn eu hateb, dywedodd yr Adran Briffyrdd eu bod yn ystyried rhoi wyneb newydd/trwsio darnau o’r ffyrdd yn ardal Gellifor a Hendrerwydd fel rhan o raglen 2025/2026. Byddai’r marciau’n cael eu hailbeintio bryd hynny.

(ii) **Gwrychoedd wedi gordyfu** – cytunwyd i dynnu sylw’r Adran Briffyrdd at y ffaith bod nifer o wrychoedd wedi gordyfu yn ardal Gellifor/Hendrerwydd.

**10. Diffibriliwr** **y tu allan i dafarn y Golden Lion, Llangynhafal** – fel y cytunwyd yn y cyfarfod diwethaf, roedd y Cynghorydd Kevin Shenton wedi holi am y posibilrwydd o osod diffibriliwr newydd yn y lleoliad uchod. Y model a awgrymwyd oedd ZOLL AED PLUS lled awtomatig a fyddai’n costio £915.00 + TAW

**Penderfynwyd** – bwrw ymlaen a phrynu diffibriliwr newydd am £915.00 + TAW.

**11. Materion yn codi o’r cyfarfod agored ym mis Ebrill -** yn y cyfarfod agored, codwyd pryderon am ddiffyg cymorth i bobl hŷn a oedd naill ai’n byw ar eu pennau’u hunain neu’n sâl. Teimlwyd y byddai eu sefyllfa’n haws pe bai canolfan leol ar gael iddynt (nid oedd y ganolfan gymuned ar gael yn ystod oriau ysgol).

Yn y cyswllt hwn, roedd y Cynghorydd Kevin Shenton wedi cysylltu â Thîm Gwydnwch Cymunedol Sir Ddinbych ac roedd yn barod i holi mwy am y gwasanaethau sydd ar gael i hybu iechyd a lles. Yn dilyn trafodaeth lawn, cytunwyd iddo wneud hynny.

**12. MATERION ARIANNOL –**

**(a) Balans yn y banc ar hyn o bryd –** nododd yr Aelodau mai £6,538.38 oedd y balans yng nghyfrif y Cyngor ar 01.05.2025

**(b) Talu anfonebau** - cytunwyd i gymeradwyo’r taliadau a ganlyn: (i) Vision ICT Ltd - gwasanaeth e-bost a’r wefan - £249.76

 **Tudalen 300**

(ii) Tony Killow - darnau i ddiffibriliwr - £120.44 (£79.20 + £41.24) (iii) William Smuts - Plac sinc ysgithrog Hendrerwydd Uchaf - £430.00

**(c) Adnewyddu yswiriant y Cyngor Cymuned 2025/2026 -** trafodwyd gohebiaeth gan Clear Insurance Management Ltd ynghylch adnewyddu polisi yswiriant y Cyngor Cymuned ar gyfer 2025/2026.

**Penderfynwyd** – bod y Cyngor yn adnewyddu’r polisi yswiriant gyda Clear Insurance Management Ltd. Y gost oedd £810.97

**(d) Cyfrifon terfynol 2024/2025** **a’r Adroddiad Archwilio Mewnol** – cyflwynwyd Datganiad Blynyddol 2024/2025. Roedd yn cynnwys y datganiad cyfrifyddu a’r datganiadau llywodraethu blynyddol ynghyd ag adroddiad yr archwiliad mewnol blynyddol. Edrychodd yr Aelodau drwy’r dogfennau gan nodi mai’r balans ar ddiwedd y flwyddyn oedd £6412.00. Nododd yr aelodau hefyd fod yr archwiliad mewnol wedi’i gwblhau a bod yr archwilydd yn fodlon ar bob agwedd ar gyfrifon y Cyngor.

**Penderfynwyd** – (i) derbyn a nodi adroddiad yr archwiliad mewnol a diolch i’r archwilydd mewnol, Mr Frank Brown, am ei waith.

(ii) cymeradwyo’r Dogfennau Blynyddol gan gynnwys y datganiad cyfrifyddu a’r datganiad llywodraethu blynyddol ac i’r Cadeirydd ei lofnodi cyn ei gyflwyno i Archwilio Cymru

**13. CAIS CYNLLUNIO** - trafodwyd y cais a ganlyn: **Bryn Eirin, Gellifor** Cy**f** 22/2025/0208/PS - amrywio amod rhif 2 o god caniatâd cynllunio 22/2023/0212 i ganiatáu newidiadau i’r estyniad arfaethedig. **Penderfynwyd** - nad oedd gan y Cyngor Cymuned unrhyw wrthwynebiad i’r cynigion.

 **14. GOHEBIAETH NEWYDD** - Roedd yr aelodau wedi cael yr ohebiaeth ddiweddaraf ynghylch y materion a ganlyn cyn y cyfarfod:

**(a) Un Llais Cymru/ Cymorth Cynllunio Cymru -**  Cyflwynwyd a nodwyd y cylchlythyr misol a manylion digwyddiadau hyfforddi.

**(b) Cynnig i sefydlu Parc Cenedlaethol newydd** – roedd gohebiaeth ychwanegol wedi dod i law gan Gyngor Cymuned Llanfair ynghylch cyfarfod rhwng cynghorau cymuned lleol a gynhaliwyd i drafod y mater uchod.

 **Tudalen 301**

Roedd y cyfarfod ar y cyd wedi’i gynnal ar 21 Mai 2025 a dywedodd y Clerc ei fod wedi ymddiheuro ar ran y Cyngor gan nad oedd neb yn gallu bod yn bresennol.

Roedd yr ohebiaeth ddiweddaraf yn nodi bod manteision ac anfanteision troi’r AHNE yn Barc Cenedlaethol wedi’u trafod. Roedd rhai yn pryderu am brinder arian, problemau â’r isadeiledd, gordwristiaeth a mwy o broblemau tai a fyddai’n effeithio ar bobl ifanc.

Yn y cyfarfod ar y cyd, penderfynwyd drafftio llythyr yn amlinellu’r pryderon uchod i’r cynghorau ei lofnodi a’i anfon at bobl a chyrff amrywiol a oedd yn rhan o’r broses benderfynu.

Roedd copi o’r llythyr drafft wedi’i rannu gyda’r agenda. Trafodwyd y drafft a nodwyd fod cryn bwyslais ar yr agweddau negyddol ar greu Parc Cenedlaethol ac nad oedd yn cynnig dadl gytbwys.

Yn dilyn trafodaeth lawn, cytunwyd i beidio â llofnodi’r llythyr ar hyn o bryd.

**(c) Gwyddelwern/Corwen yn Erbyn Storfa Batri Ynni** – derbyniwyd a nodwyd gohebiaeth gan y grŵp uchod yn rhybuddio am beryglon creu storfa batri mawr (400 o long gynwysyddion ar safle 75 acer ar fferm Ty’n Celyn, Gwyddelwern).

**(d) Penodi Swyddog Cyswllt Cynghorau Cymuned Sir Ddinbych** – nodwyd bod Kate Thew wedi’i phenodi i’r swydd newydd uchod. Diben y swydd yw hybu partneriaeth dda rhwng y Cyngor Sir a chynghorau tref a chymuned Sir Ddinbych.

**15. DYDDIAD A THREFNIADAU’R CYFARFOD NESAF** – cytunwyd i gynnal cyfarfod nesaf y Cyngor Cymuned yn y Ganolfan Gymuned ar 25 Mehefin 2025.